Ńdɔ a ngákə ai ma m̀fág yǎ Hékal[1], a ngávəg bəyóm mə́ndíé: m̀fág hī mɔŋɔlɔ mə́ mɔ́ mə́saman á ndam, ḿfág ḿbɔ̄g mɔŋɔlɔ mə́ mɔ́ mə́saman á ndam; éyə afǐb ébə̌m é ngábə́ nālá. 2Mə́nyíí mə́ ngábə́ mɔŋɔlɔ mə́ mɔ́ awômo á ndam, ndam m̀bɛ́ é tɔá mɔŋɔlɔ mə́ mɔ́ mə́tán m̀fág hí, mɔŋɔlɔ mɔ́ mə́tán ḿfág ḿbɔ̄g. Ńdɔ a ngávəg ǹtíé; mɔŋɔlɔ mə́ mɔ́ məwóm mə́bɛ̄. 3Ńdɔ a ngányî á ńnə̄m étēde, a ngávəg ńnóm ándíe yǎ mə̄nyíí: mɔŋɔlɔ mə́ mɔ́ mə́bɛ̄; mənyíí, mɔŋɔlɔ mə́ mɔ́ mə́saman, bifág yā ḿbɛ̄ mɔŋɔlɔ mə́ mɔ́ zamgbál. Ńdɔ a ngávəg ǹtíé wóé: mɔŋɔlɔ mə́ mɔ́ məwóm mə́bɛ̄, ndam dzié: mɔŋɔlɔ mə́ mɔ́ məwóm mə́bɛ̄ ḿfág yā Hékal; nyé ai ma nâ: "M̀fúfúb ḿfúfúbu á nyɔ̄." 5Á mvús, ńdɔ a ngávəg m̀fim tə́mpɛl: mɔŋɔlɔ mə́ mɔ́ mə́saman. Ndam yǎ ndá yǎ ávɛl é ngábə́ mɔŋɔlɔ mə́ mɔ́ mə́nyi, ńkɔ́dɔ̄ná tə́mpɛl asə. 6Bitun bí ndá yā ḿgbág, bivɔ́g bí ngábə́ bədé ébí bīvɔ́g á yób, miǹsámbá myábán mílɛ́ mí bə̄lə́ bitun məwóm mə́lɛ́, anə́ étun. Bitun bí nyîgi á ḿfim étē á ńkɔ̄dɔ̄ná ásə. 7Ndam bitun e bɛ́də̄ á yób anə́ ḿból mīńsāmbá myâ mí bɛ́də̄ á yób. Ḿbɛ́dán tē ó ngábə́ kig tə́tə̄lə́ anə́ ḿfim ó síligi, anə́ étīē ńkɔ́dɔ̄ná Ndá. Asú tē ndɔ́ Ndá é ngābə́ ánēn ḿfág yā yób, a tádigi étíé yā sí, a kalan édzí yā zə̄zāŋ a kələ kwí édzí yā yób. 8Ńdɔ mə ngáyén naa ékónóŋ é ngábə́ Ndá á nyɔ́l, éńdzɔ̄ é ngábə́ ándíé yā bitǔn yā məvɛl á táŋ ebɛ́ məvə̌g yā mɔŋɔlɔ mə́ mɔ́ mə́saman. 9Ndam ḿfǐm yā bitǔn yā məvɛl e ngábə mɔŋɔlɔ mə́ mɔ́ mə́tán. Alodó á ngábə́ á zāŋ bitǔn yā mgbāg Ndá, 10ai bitun bí ndá, mɔŋɔlɔ mə́ mɔ́ mə̄wóm mə́bɛ̄ á ndam, ńkɔ́dɔ̄ná Ndá ésə. 11Ású mə́nyíí yā bítun bí ndá yā məvɛl, ḿfág ńsəŋ ó ngábə́ fīlí, anyíí dá á ngábə́ ḿfág yǎ âkoé, ányíí ávɔ̄g ḿfág yǎ á ńkiɛ́, ndam filí ǹsəŋ: mɔŋɔlɔ mə́ mɔ́ mə́tán ńkɔ́dɔ̄ná. 12Ḿból ndá é ngábə bəbəgə ǹsəŋ, ḿfág yǎ mə̄yímbī mə́ dzób, ndam: mɔŋɔlɔ mə́ mɔ́ mə̄wóm zamgbál, ḿfim ndá, ndam: mɔŋɔlɔ mə́ mɔ́ mə́tán ńkɔ́dɔ̄ná, ǹtíé wóé: mɔŋɔlɔ mə́ mɔ́ mə̄wóm ébǔl.